BTS จัดกิจกรรมวันแม่แห่งชาติลูกพาแม่นั่งรถไฟฟ้าบีทีเอสฟรี
BTS จัดกิจกรรมวันแม่ 12 สิงหาฯ หวังส่งเสริมให้ลูกได้แสดงความกตัญญูกตเวทีต่อแม่ และสนับสนุนสถาบันครอบครัวให้มีความใกล้ชิดมากยิ่งขึ้น โดยลูกสามารถพาแม่โดยสารรถไฟฟ้าบีทีเอสฟรี ตลอดสาย ทุกเส้นทาง รวมทั้งส่วนต่อขยาย สายสุขุมวิท และสายสีลม ตั้งแต่เวลา 06.00 น. – 24.00 น.
8 ส.ค. 2559


นายสุรพงษ์ เลาหะอัญญา กรรมการผู้อำนวยการใหญ่ บริษัท ระบบขนส่งมวลชนกรุงเทพ จำกัด (มหาชน) หรือ BTS ผู้ให้บริการรถไฟฟ้าบีทีเอส เปิดเผยว่า เนื่องในวโรกาสวันเฉลิมพระชนมพรรษา 84 พรรษา สมเด็จพระนางเจ้าสิริกิติ์ พระบรมราชินีนาถ ในวันศุกร์ที่ 12 สิงหาคม 2559  ซึ่งเป็นวันแม่แห่งชาติรถไฟฟ้าบีทีเอส จะจัดกิจกรรมส่งเสริมให้ลูกได้แสดงความกตัญญูกตเวทีต่อแม่ และสนับสนุนสถาบันครอบครัวให้มีความใกล้ชิดมากยิ่งขึ้น โดยลูกสามารถพาแม่โดยสารรถไฟฟ้าบีทีเอสฟรี ตลอดสาย ทุกเส้นทาง รวมทั้งส่วนต่อขยาย สายสุขุมวิท และสายสีลม ตั้งแต่เวลา 06.00 น. – 24.00 น. ซึ่งแม่และลูกจะต้องขึ้น/ลงสถานีเดียวกัน สามารถติดต่อขอรับคูปองเดินทางฟรี ได้ที่ห้องจำหน่ายบัตร นอกจากนี้ บริษัทยังได้ยกเว้นค่าโดยสารสำหรับเด็กที่มีส่วนสูงไม่เกิน 90 ซม.
สำหรับสถานที่ท่องเที่ยวในกรุงเทพมหานคร ที่อยู่ในเส้นทางรถไฟฟ้าบีทีเอส ที่ลูกสามารถพาแม่เดินทางไปนั้น อาทิ  พาคุณแม่เดินเที่ยวชมนิทรรศการ วิจิตรพัสตรา 84 พรรษา บรมราชินีนาถ งานแสดงผ้าไทยที่หาชมได้ยาก  ผ้าปักพัสตราภรณ์โขน ผ้าปักชาวไทยภูเขา 6 เผ่า จัดที่ ดิ อีเว้นต์ฮอลล์ ชั้น 3 ห้างเซ็นทรัลชิดลม และ ชั้น G ห้างเซ็นทรัล เอ็มบาสซี  โดยลงที่สถานีชิดลม หรือพาไปพิพิธภัณฑ์  เรือนคำเที่ยง ซึ่งเป็นเรือนไทยภาคเหนือที่สวยงาม มีอายุกว่า 1 ศตวรรษ จัดแสดงข้าวของเครื่องใช้ และของตกแต่งภายในบ้านเป็นศิลปะแบบล้านนา โดยลงสถานีอโศก และปิดท้ายด้วยร้านอาหารหลากหลายสไตล์ ที่ห้างเอ็มควอเทียร์ โดยลงที่สถานีพร้อมพงษ์